Dumanon iti 200,000 pisos, ken 2,500 US dollars ti natakaw manipud iti maysa a retirado a manursuro iti Session Rd., ditoy syudad ti Baguio.
Nabigbig ti biktima a ni Herminia Padilan Agilan, agtawen iti innem a pulo ket walo, naasawaan, retired teacher, tubo ti Asipulo, Ifugao ken residente ti Sumulong St. Baguio City bayat a dagiti suspek ket tallo a babbai ken maysa a lalaki.
Maibasar iti imbestigasyon dagiti otoridad, kalkalpas a nagwithdraw ti biktima iti 500 US dollars iti maysa a bangko iti Session Rd ket bayat ti pannagnana ket adda ti imasideg kenkuana a maysa a babai a nangibaga nga am-ammona ti anak daytoy nga adda iti balasiw taaw.
Bayat ti panagsarsaritada, adda manen ti imasideg kadakuada a maysa a babai a nagpabigbig a Malaysian national nga agbirbirok iti paggatanganna iti tiles ket kinidawna ti tulong dagitoy.
Kalpasanna ket nagluganda iti maysa a van a nagluganan ti maysa a babai ken maysa a lalaki ket nagturongda manen iti deppaar ti Magsaysay Avenue tapnu mapanda agcanvass iti tiles.
Sadiay a bimaba ti maysa kadagiti suspek tapno ag-canvass iti tiles ngem dagus daytoy a nagsubli gaputa kinunana a nangina isu nga imbagada iti biktima a mapanda laeng agkita iti deppaar ti Bokawkwan Rd.
Saan a nadnadlaw ti biktima a loklokuenda gayamen daytoy ket nagturong manen iti maysa a bangko ket pinagwithdrawda ti biktima iti 200,000 pisos ken 2,000 US dollars
Kinidaw pay dagiti suspek iti biktima nga agturong dagitoy iti pagtaenganda ngem nagkedked ti biktima isut gapuna nga inikkanda laengen iti purselas daytoy , ngem idi nakasdissaag ti biktima iti lugan, ditan a nadlawna a nakalukat ti bagna ket mapukpukawen ti kwarta linaon daytoy
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn